Il-Prim Ministru jipparteċipa f'laqgħa virtwali tal-Kunsill Ewropew F'laqgħa virtwali tal-Kunsill Ewropew, il-Prim Ministru Robert Abela saħaq dwar l-importanza tal-vaċċin fil-ġlieda kontra l-COVID-19. Huwa tenna l-bżonn ta' aċċellerazzjoni fil-produzzjoni u fid-distribuzzjoni tal-vaċċin bil-għan li jkomplu jitlaqqmu aktar nies. Il-Prim Ministru spjega li b'aktar nies vaċċinati, ikunu jistgħu jiġu sfruttati għodod bħaċ-ċertifikat ta' vaċċinazzjoni biex tkun tista' terġa' tibda t-triq lura lejn in-normalità f'dak li għandu x'jaqsam mal-moviment tal-persuni. Suġġett ieħor fuq l-aġenda kien is-suq waħdieni li fi kliem il-Prim Ministru hu ċ-ċavetta tal-kompetittività ta' pajjiżna. Il-Prim Ministru tkellem dwar il-ħtieġa ta' investiment fil-qasam diġitali u l-bżonn li jiġu eliminati l-ostakli li fadal b'mod partikolari dawk marbuta mas-servizzi. Matul id-diskussjoni dwar il-Lvant tal-Mediterran, il-Prim Ministru rrikonoxxa l-iżviluppi pożittivi li ġejjin minn Ankara. Huwa fakkar fl-importanza ta' djalogu kontinwu u strutturat ma' dawn l-imsieħba. Madanakollu, Dr Abela nnota b'dispjaċir l-irtirar tat-Turkija mill-Konvenzjoni ta' Istanbul, b'mod partikolari għal pajjiżna hekk kif l-Unjoni Ewropea ffirmat din il-konvenzjoni wara li ntlaħaq ftehim storiku mill-Presidenza Maltija tal-Kunsill tal-Unjoni Ewropea. Fi skambju pożittiv mal-President tal-Istati Uniti Joe Biden, il-mexxejja tal-pajjiżi Ewropej iddiskutew it-tiġdid tar-relazzjonijiet mal-Istati Uniti u l-impetu ġdid li ngħataw wara l-aħħar elezzjonijiet. Matul din it-taħdita ġie maqbul li se titkompla l-ħidma bejn l-UE u l-Istati Uniti fil-ġlieda kontra t-tibdil fil-klima u għat-tisħiħ ta' relazzjonijiet kummerċjali trans-atlantiċi. Id-diskussjoni waqt is-Summit taż-Żona tal-Euro ffukat fuq l-irwol tal-ewro fuq livell mondjali, bil-pożizzjoni ta' Malta kienet dwar l-importanza tal-ekonomija l-ħadra u l-oqsma diġitali biex l-ewro ssir aktar kompetittiva.